Legetøjsgiganten Lego skærer kraftigt i medarbejderstaben efter skuffende regnskab. Både omsætningen og indtjeningen er under pres.

Alexander Bitsch, f. 1986, er journalist på Finans, hvor han skriver om privatøkonomi og investering. Alexander er uddannet fra Danmarks Medie- og Journalisthøjskole, og i sin praktiktid var han på Jyllands-Posten i halvandet år. Sideløbende med studiet og efterfølgende var han tilknyttet Jyllands-Postens erhvervsredaktion på nettet, det daværende epn.dk. Alexander blev fastansat på Jyllands-Postens erhvervsredaktion i efteråret 2013. I sin fritid har han dyrket en lang række sportsgrene, men højdepunktet er stadig, da han som ganske ung blev nordvestjysk mester i disciplinerne 40-meterløb og længdespring.

Legetøjskoncernen Lego skal reducere antallet af stillinger på globalt plan med 8 pct., hvilket svarer til cirka 1.400 stillinger.

Her er virksomheden bag Lego-klodsen Lego er et privatejet selskab med hovedkontor i Billund, men Lego har afdelinger over hele verden, og der sælges produkter i mere end 140 lande.

Selskabet ejes stadig af familien Kirk Kristiansen, som grundlagde det i 1932.

Lego startede med at lave snedkerarbejde som trapper, skamler og strygebrætter.

Lego begyndte kort efter også at lave trælegetøj.

Lego begyndte i 1949 at lave klodser, der kunne sættes sammen.

Legoklodsen, som den kendes i dag, blev lanceret i 1958.

Koncernen beskæftiger sig med udvikling af børns kreativitet gennem leg og læring.

Med udgangspunkt i den karakteristiske legoklods sælger virksomheden legetøj, oplevelser og undervisningsmateriale til børn over hele verden.

Selskabet omsatte i 2016 for 37,9 milliarder kroner og tjente 9,4 milliarder kroner.

I 2004, hvor Lego var i krise, omsatte selskabet for 6,3 milliarder kroner og tabte 1,9 milliarder kroner.

Koncernens administrerende direktør er Bali Padda, som har siddet på posten siden 1. januar 2016.

Bali Padda erstattede Jørgen Vig Knudstorp, der havde været direktør siden oktober 2004 og var den første uden for Kirk-familien til at stå i spidsen for koncernen.

1. oktober får Lego ny direktør. Det er Niels B. Christiansen, der tidligere har været administrerende direktør i Danfoss. Kilde: Lego. Kilde: Lego.

Det sker efter et skuffende halvårsregnskab, der viser, at væksten i salget af de ikoniske Lego-klodser er forsvundet. Op mod 600 stillinger i Danmark skal nedlægges.

»Vi er meget kede af at skulle lave ændringer, der kan påvirke mange af vore medarbejderes liv. Alle Lego-kolleger er utroligt passionerede i deres arbejde hver eneste dag, og det er vi dybt taknemmelige for. Desværre er det bydende nødvendigt for os at træffe disse svære beslutninger« udtaler formanden for Lego-koncernens bestyrelse, Jørgen Vig Knudstorp.

På verdensplan beskæftiger Lego-koncernen cirka 18.200 ansatte. Størstedelen af de fyringer, der nu kommer, vil finde sted før udgangen af 2017, oplyser selskabet.

I årets første seks måneder omsatte Lego for 14,9 mia. kr. Det er et fald på 5 pct. sammenlignet med første halvår 2016. Det er især i USA og Europa, at omsætningen har været under pres. Omvendt var der en tocifret stigning i salget i Kina.

»Vi er skuffede over den faldende omsætning i vores etablerede markeder og har igangsat initiativer for at håndtere situationen,« lyder det fra Jørgen Vig Knudstorp.

Det er ikke kun på toplinjen, at Lego er presset. Driftsresultatet for første halvår endte på 4,4 mia. kr., svarende til et fald på 6 pct. sammenlignet med samme periode i fjor. Driftsresultatet blev påvirket negativt af investeringer i produktionskapaciteten og i Legos organisation, der blev sat i værk i en forventning om en højere omsætning.

En forventning, som altså langt fra blev realiseret - og det kan også aflæses på bundlinjen. Her faldt resultatet efter skat med 3 pct. til 3,4 mia. kr.

Det skuffende resultat har fået Lego til at iværksætte en plan om en »mindre og mere enkel organisation«, som altså betyder, at Lego skal ud i en større prikkerunde. Selv siger Lego, at man »trykker på reset-knappen.«

Det sker, efter at legetøjsgiganten de seneste år har opbygget en mere kompleks organisation for at understøtte en tocifret global vækst.

»Undervejs har vi tilføjet kompleksitet i organisationen, hvilket gør det sværere for os at vokse yderligere. Derfor har vi nu trykket på ’reset-knappen’ for hele virksomheden. Det betyder, at vi bygger en mindre og mere enkel organisation, end vi har i dag, hvilket vil forenkle vores forretningsmodel og gøre os i stand til at nå flere børn,« udtaler Jørgen Vig Knudstorp.